แบงก์โซ่ข้อกลาง ดูดเงินทุนต่างชาติ
แนะธนาคารพาณิชย์เพิ่มบทบาทเป็นตัวกลางเชื่อมโยงโครงการโครงสร้างพื้นฐานในเอเชีย ช่วยสภาพคล่องทางการเงิน
12 เม.ย. 2559

แนะธนาคารพาณิชย์เพิ่มบทบาทเป็นตัวกลางเชื่อมโยงโครงการโครงสร้างพื้นฐานในเอเชีย ช่วยสภาพคล่องทางการเงิน
นายอาเจย์ คานวาล ประธานเจ้าหน้าที่บริหารประจำภูมิภาคอาเซียนและเอเชียใต้ ธนาคารสแตนดาร์ดชาร์เตอร์ด เปิดเผยว่า จากการประเมินของธนาคารพัฒนาเอเชีย ว่า ทวีปเอเชียต้องการเงินทุน 8 ล้านล้านเหรียญสหรัฐ นับจากนี้ไปจนถึงปี 2020 เพื่ออุดช่องว่างโครงสร้างพื้นฐานที่ยังขาดแคลน เพื่อรองรับการขยายตัวของประชากรในตัวเมือง ความต้องการด้านขนส่ง โลจิสติกส์ และสิ่งอำนวยความสะดวกต่างๆ ที่จะเติบโตขึ้นตามลำดับ ซึ่งจะเพิ่มภาระทางการเงินสำหรับภาครัฐ
นายอาเจย์ กล่าวว่า หนึ่งในปัญหาที่ทำให้เงินทุนจากภาคเอกชนมาไม่ถึงภูมิภาคนี้ อาจเป็นเพราะการจัดโครงสร้างทางธุรกิจที่ไม่ตอบสนองความต้องการของโครงการ ดังนั้นธนาคารพาณิชย์สามารถเป็นตัวต่อโซ่ข้อกลางเชื่อมโยงการพัฒนาโครงสร้างพื้นฐาน ร่วมมือกับภาครัฐเพื่อสร้างเงื่อนไขที่เหมาะสมในการให้การสนับสนุนทางการเงิน
“หากโครงการโครงสร้างพื้นฐานได้รับการจัดการในแง่โครงสร้างการเงินและการลงทุนอย่างมีประสิทธิภาพ เงินทุนจากภาคเอกชนจะไหลเข้ามาช่องว่างของโครงสร้างพื้นฐานในภูมิภาคนี้ก็จะแคบลง นักลงทุนสถาบันก็จะมีโอกาสนำเงินไปลงทุนให้เกิดประโยชน์ในโครงการที่มีคุณค่ามีผลตอบแทนที่มีศักยภาพในระยะยาว” นายอาเจย์ กล่าว